
Egy nemzet alkotórészei a Tudor-kor előtti Angliában: Nemzetépítés a románc műfajon, könyvnyomtatáson, és a Le Morte Darthur-on keresztül. 

A dolgozat központi témája a középangol irodalomban - és ezzel közvetetten a társadalomban – megjelenő nemzeti identitás lehetséges elemeinek bemutatása a románc műfaj, a könyvnyomtatás, és a Le Morte Darthur (’Arthur halála’) néven ismert nagyhatású mű segítségével. Továbbá, hogy ezek az elemek együttesen hogyan és milyen módon öltenek testet a Kora Tudor korra.

Az első fejezet a nemzeti identitás és a románc műfaj taxonómiai problémáit taglalja, illetve a műfaj, azon belül is a „Matter of Britain” (’brit témakör’) nemzetépítő mivoltát. A második fejezet az angol nyelv társadalmi státuszának változásairól szól a Késő Középkorban. Mindemellett kiemeli a fordítás- és könyvnyomtatási kultúrák kapcsolatát és jelentőségét a periódusban, különös tekintettel arra, hogy a korai könyvnyomtatás során eszközölt nyelvi kodifikáció – bármily kezdetleges formájában – miként befolyásolta az angol nemzeti identitást. Végezetül, a harmadik fejezet a Le Morte Darthur megjelenésének körülményeit igyekszik bemutatni, illetve azt, hogy ezek a körülmények miként kapcsolódnak össze a nemzeti identitás korábban említett önálló elemeivel és ezzel hogyan segítette elő a Kora Tudor korra egy egységesebb angol nemzeti öntudat létrejöttét.



